Alkoholilakiin liittyneet odotukset eivät ole toteutuneet - ainakaan hintojen muutoksina.

Kauppoihin tulleet vahvat alkoholituotteet eivät ole alentaneet vahvojen lonkeroiden ja vahvojen oluiden hintoja. JOHN PALMéN

Alkossa perinteinen lonkero pienessä tölkissä maksaa 2 euroa ja 53 senttiä. Kuinka paljon lonkero maksaa päivittäistavarakaupassa?

Ennen alkoholilain vapauttamista Päivittäistavarakauppa ry ja Taloustutkimus ennustivat, että kolmosoluiden, nelosoluiden ja lonkeron veroton hinta laskisi päivittäistavarakaupassa 38 prosenttia. Ennusteen perusteella lonkerotölkin pitäisi maksaa nyt kaupassa noin 1,57 euroa.

Niin ei ole kuitenkaan käynyt. Lonkeronkuluttajien harmiksi hinnat ovat pudonneet vain murto-osan ennusteista.

Kun Iltalehti vertaili Helsingin keskustassa K-Supermarketin, S-marketin ja Lidlin hintoja Alkon hintoihin, selvisi, että esimerkiksi Hartwallin vahvan lonkeron hinta on laskenut kaupoissa vain muutamia senttejä Alkon hintoihin verrattuna.

Kun Alkossa 0,33 litran lonkero maksoi 2,53 euroa, edullisimmin lonkero irtosi S-marketista kuusi senttiä halvemmalla eli 2,47 euron hintaan. Lonkero on siis vain 2,37 prosenttia halvempi kuin valtion viinamonopolissa.

Alkoholiveroa nostettiin alkuvuodesta oluiden osalta 10,9 prosenttia ja käymisteitse valmistettujen siidereiden ja long drink -juomien osalta 10,7 prosenttia. Alkossa vahva lonkero maksoi 2,53 euroa kuitenkin myös vuoden alussa.

Hämmästyttävän pieni hintaero näkyy myös juomasekoitusten hinnoissa. Esimerkiksi Smirnoff Icen hinta on täysin sama eli 2,99 euroa vertailun K-Supermarketissa, Lidlissä ja Alkossa. S-marketissa juomasekoitus on sentään yhdeksän senttiä tuota halvempi.

THL:kin huomasi

Iltalehti uutisoi jo huhtikuun alussa, ettei uusi alkoholilaki ole laskenut vahvojen oluiden ja lonkeroiden hintoja suunnitellusti.

Tuolloin Terveyden ja hyvinvoinnin laitoksen tutkimusprofessori Pia Mäkelä muistutti, että myös hinnalla on suuri vaikutus siihen, millaisia ovat alkoholilain vapauttamisen terveyshaitat. Jos hinnat eivät tästä enää alenisi, terveyshaitat voisivat jäädä pelättyä pienemmiksi.

- Joku joskus totesi, että suomalaisten suosikkiolut on halpa olut. Kyllä hinnalla on myynnin volyymeihin erittäin suuri vaikutus. Niin kauan kuin perus bulkkiolut on nelosoluena huomattavasti keskiolutta kalliimpaa, menekki ei lisäänny niin paljon kuin se lisääntyisi, jos hintaennusteet toteutuisivat, Mäkelä sanoi Iltalehdelle.

THL ennusti ennen alkoholilain muutosta, että alkoholilaki aiheuttaisi 150 alkoholiperäisen lisäkuoleman vuosittain.

Monipakkauksissa eroja

Suurimmat erot kauppojen ja Alkon välillä koskevat monipakkauksia.

Esimerkiksi Karhun nelosolut kahdeksan tölkin pakkauksessa on S-marketissa 17 prosenttia halvempaa kuin Alkossa.

Koffin kolmosolut on S-marketissa vajaat 24 prosenttia halvempi kuin Alkossa.

Kaikkeen halpa hinta ei tosin päde: esimerkiksi Karhun kuuden nelosoluen pakkaus on ruokakaupassa ainoastaan vajaat seitsemän prosenttia Alkon vastaava pakkausta halvempi.

Halpeneeko hinta?

Päivittäistavarakauppa ry:n toimitusjohtaja Kari Luoto uskoi Iltalehdessä huhtikuun alussa, että alkoholituotteiden hinnat tulevat laskemaan kesällä.

Syynä on se, että alkoholilain muutokset tulivat kaupoille ja panimoille liian pian. Kun laki hyväksyttiin eduskunnassa ennen joulua, suurimmat päätökset esimerkiksi kevään valikoimasta oli jo tehty. Päätökset tulevasta kesästä on tehty myöhemmin.

Keskosta ja S-ryhmästä kerrotaan Iltalehdelle, ettei hintoja voi spekuloida ennakkoon muun muassa yritysten isojen markkinaosuuksien vuoksi.

- Se menee muutenkin arvailun puolelle, S-ryhmän valikoimajohtaja Antti Oksa sanoo.

Oksa myös muistuttaa, ettei esimerkiksi S-ryhmä ole ennustanut hintojen muutosta. Hän kuitenkin myöntää, että panimoille ja sitä myötä kaupoille uudistus tuli liian myöhään.

- Se on ollut vuoden alusta lähtien sellaista niukkuudesta elämistä, että kenellä toimijalla on ollut mitäkin tuotteita. Koko ajan pitkin kevättä tilanne on parantunut. En osaa kuitenkaan hinnoitteluun sitä sinänsä kytkeä, S-ryhmän valikoimajohtaja arvioi.

Keskon osto- ja myyntijohtaja Aki Erkkilä muistuttaa myös, että kaupoissa on hyvin erilaisia ja erihintaisia tuotteita - ei pelkästään niitä, jotka ovat lähes Alkon hinnoissa.

- On varmasti tuotteita, jotka ovat hyvin lähellä Alkon hintoja, mutta jos ajatellaan esimerkiksi lonkeroiden hintoja, hinnat vaihtelevat paljon eri brändien välillä. Nyt kun kesä ja kesävalikoima on tullut, vahvempien tuotteiden valikoima on kasvanut erilaisilla ja erihintaisilla tuotteilla, Erkkilä muistuttaa.

Iltalehden alkoholivertailu on toteutettu keskiviikkona 25. huhtikuuta Helsingin keskustassa Sokoksen S-marketin, K-Supermarket Postitalon, Citycenterin Lidlissä sekä Kampin verkkokaupan hintojen perusteella.